ozdimagazin.hu - LÉLEKzet. 13. rész: Megbízhatóság
Ózdi Magazin | 2016.09.14. | Raffainé Darmai Zsuzsanna
Ki ne csalódott volna már valakiben, és kiben nem csalódtak volna még soha.
Előfordul, hogy valamit megígérünk, aztán mégse tarjuk be. Valakinél ez ritkán fordul elő, de olyan is van, akiről már tudjuk, hogy rá nem lehet számítani.
Fontos, hogy megbízhatóak legyünk!
Gondoljuk bele magunkat a másik helyébe! Vár ránk, számít ránk. Úgy tervezte a programját. Hosszasan várakozik, pedig más dolga is lenne. De nem mer belefogni, mert mindjárt jövünk. Aztán mégse jövünk. Vagy szüksége van arra, amit megígértünk...
Számtalan különböző szituáció lehet.
Hogyan válhatunk megbízhatóvá? Lehet, hogy az okozza a megbízhatatlanságukat, hogy elfelejtjük, amit megígértünk. Például azért, mert sok dolgunk van. Erre jó megoldás lehet a notesz, a határidőnapló.
Ha valahova időre megyünk, picit hamarabb induljunk, hogyha valami közbe jön, akkor se késsünk el! Hasznos mindent előre átgondolni, előkészíteni.
Persze váratlan helyzet bármikor adódhat. Előfordul, hogy minden igyekezetünk ellenére, amit megígértünk, nem tudjuk teljesíteni. A helyzettől függ, hogy mi ilyenkor a helyes. Például oda szólunk annak, aki vár ránk, hogy késünk, vagy nem tudunk menni. Illetve elnézést kérünk.
Ezek evidensnek tűnnek, mégis sokan nem fordítanak rá gondot, nem tartják fontosnak. Pedig ez is hozzátartozik az alapvető tisztelethez.
Váljunk mások számára megbízhatóvá!